P6_TA(2004)0058

Våbeneksport

Europa-Parlamentets beslutning om Rådets femte årsberetning i henhold til punkt 8 i de operative bestemmelser i EU-adfærdskodeksen for våbeneksport (2004/2103(INI))

Europa-Parlamentet,

- der henviser til Rådets femte årsberetning i henhold til punkt 8 i de operative bestemmelser i EU-adfærdskodeksen for våbeneksport [1],

- der henviser til den brugervejledning til EU-adfærdskodeksen for våbeneksport, der blev vedtaget den 28. oktober 2003 af Gruppen vedrørende Eksport af Konventionelle Våben (14283/03),

- der henviser til Rådets fælles holdning 2003/468/FUSP af 23. juni 2003 om kontrol med våbenmæglervirksomhed [2],

- der henviser til den europæiske sikkerhedsstrategi, som blev vedtaget af Rådet den 12. december 2003,

- der henviser til EU's strategi for bekæmpelse af spredning af masseødelæggelsesvåben, som blev vedtaget af Rådet den 12. december 2003, og som bl.a. har til formål at styrke eksportkontrolpolitikken og -praksis,

- der henviser til EU-traktatens artikel 17 og EF-traktatens artikel 296,

- der henviser til Rådets fjerde årsberetning i henhold til punkt 8 i de operative bestemmelser i EU-adfærdskodeksen for våbeneksport [3] og Parlamentets beslutning af 25. september 2003 derom [4],

- der henviser til sin beslutning af 20. november 2003 om Kommissionens meddelelse til Rådet, Europa- Parlamentet, Det Økonomiske og Sociale Udvalg og Regionsudvalget om Europæisk forsvar — industri- og markedsspørgsmål — På vej mod en EU-politik med hensyn til forsvarsmateriel [5],

- der henviser til sin beslutning af 22. april 2004 om menneskerettighederne i verden 2003 og Den Europæiske Unions menneskerettighedspolitik [6],

- der henviser til sin beslutning af 18. december 2003 [7] om ophævelse af den europæiske embargo mod våbenhandel med Folkerepublikken Kina,

- der henviser til sine tidligere beslutninger af 6. juli 2000 om bortførelsen af børn foretaget af "Lord's Resistance Army" (LRA) [8] og af 3. juli 2003 om handel med børn og børnesoldater [9],

- der henviser til forretningsordenens artikel 45,

- der henviser til betænkning fra Udenrigsudvalget og udtalelse fra Udvalget om International Handel (A6-0022/2004),

A. der henviser til, at på baggrund af sikkerhedsklimaet efter afslutningen af den kolde krig, som er kendetegnet ved høj grad af regional ustabilitet, stater i opløsning, ikke-statslige aktørers brug af børnesoldater, terroristnetværk og organiseret kriminalitet, er streng kontrol med våbeneksport af den største vigtighed,

B. der henviser til, at Rådet i den europæiske sikkerhedsstrategi har identificeret visse af disse karakteristika ved sikkerhedssituationen efter afslutningen af den kolde krig som nogle af de vigtigste trusler mod sikkerheden,

C. der henviser til, at organiserede kriminelle og internationale våbensmuglere har udvidet deres ulovlige aktiviteter med hensyn til håndskydevåben og fri og ukontrolleret adgang til disse, hvilket har været en væsentlig medvirkende årsag til det øgede antal konflikter, og til at der handles med våben ad ruter, som går gennem det udvidede EU's territorium, gennem lande, der støder op til det nyligt udvidede EU og gennem lande i det vestlige Balkanområde,

D. der henviser til, at omkring en halv million mennesker hvert år mister livet som følge af vold relateret til håndskydevåben, både i forbindelse med væbnede konflikter og med kriminalitet;

E. der henviser til, at der i det seneste tiår er sket en markant stigning i anvendelsen af private eller militære sikkerhedsfirmaer, hvilket nødvendiggør vedtagelse af lovgivning til kontrol med og overvågning af de aktiviteter, der udøves af private udbydere af militære, politimæssige og sikkerhedsmæssige ydelser,

F. der henviser til, at EU bør leve op til sit øgede ansvar for fred og sikkerhed såvel i Europa som i resten af verden ved at tage yderligere initiativer til våbenbegrænsning og nedrustning,

G. der henviser til, at den største grad af gennemsigtighed på dette område, herunder udarbejdelse af udtømmende årsberetninger, er en nødvendig forudsætning for demokratisk kontrol som den bedste garanti for fred og stabilitet,

H. der henviser til, at brugervejledningen til EU-adfærdskodeksen for våbeneksport er et vigtigt fremskridt i retning af at skabe klarhed om bestemmelserne i adfærdskodeksen om meddelelse af afslag og høring og bidrage til at undgå divergerende fortolkninger i de forskellige medlemsstater,

I. der henviser til, at Rådets fælles holdning om kontrol med våbenmæglervirksomhed er et første skridt med hensyn til kontrollen med ulovlig våbenmæglervirksomhed, men at der stadig er nogle svagheder, der skal afhjælpes for at undgå, at dens effektivitet undergraves,

J. der henviser til, at der trods de fremskridt, der er gjort, fortsat leveres våben, komponenter, licenser til våbenproduktion i udlandet, private militær- og sikkerhedstjenester, militært personale, ekspertise, træning og udstyr, der kan anvendes til dødsstraf, tortur eller anden grusom, umenneskelig eller nedværdigende behandling, fra EU til regioner i verden, hvor det er ubetvivleligt, at de standarder, der er fastsat i adfærdskodeksen, ikke overholdes,

K. der henviser til, at det for at bekæmpe ulovlig handel med våben og effektivt forhindre levering af våben til uegnede slutbrugere er nødvendigt, at våbenladninger, slutbrugere af eksporterede våben, andet militært eller sikkerhedsmæssigt udstyr, udstyr, der er fremstillet på licens, samt våbenmæglervirksomhed underkastes en mere effektiv kontrol,

L. der henviser til, at der navnlig i forbindelse med udviklingen af en europæisk våbenindustri og en fælles sikkerheds- og forsvarspolitik er behov for større harmonisering i EU af politikken for kontrol med våbeneksport,

M. der henviser til, at Parlamentet i sin ovenfor nævnte beslutning af 20. november 2003 lagde vægt på, at åbningen af de militære markeder skulle ledsages af streng våbenkontrol ved EU's ydre grænser,

N. der henviser til, at EU's andel af den internationale våbenhandel i almindelighed og eksport af håndskydevåben og lette våben i særdeleshed er øget med tiltrædelsen af de ti nye medlemsstater den 1. maj 2004, da nogle af disse har en betydelig våbenproduktion og -eksport; der henviser til, at nogle af de nye medlemsstater stadig mangler kapacitet til omgående at opfylde forpligtelserne i adfærdskodeksen og derfor har behov for hjælp til opfyldelsen heraf,

O. der henviser til, at omkring 80 % af våbeneksporten i EU mellem 1999 og 2003 gik til lande uden for Europa,

P. der henviser til, at de ti nye medlemsstaters tiltrædelse af adfærdskodeksen har øget omfanget af den våbeneksport, der er underlagt denne kodeks,

Q. der henviser til, at det i forbindelse med den fremtidige udvidelse af EU navnlig er vigtigt, at kandidatlande som Kroatien, Bulgarien, Rumænien og Tyrkiet også udarbejder årsberetninger om deres våbeneksportpolitik, forbedrer kontrollen med deres våbeneksport og sikrer, at de grundlæggende standarder i tilknytning hertil overholdes; der er overbevist om, at medlemsstaterne ikke blot bør støtte denne proces aktivt, men at de også skal tjene som godt eksempel med hensyn til streng overholdelse af adfærdskodeksen og udarbejdelse af omfattende årsberetninger om deres våbeneksport,

R. der er overbevist om, at en yderligere harmonisering af medlemsstaternes våbeneksportpolitikker vil være et vigtigt bidrag til udviklingen af den europæiske sikkerheds- og forsvarspolitik samt bidrage til at styrke medlemsstaternes fælles udenrigspolitiske strategi,

S. der er overbevist om, at EU's politik for kontrol med våbeneksport skal udformes således, at der sikres sammenhæng i EU's eksterne politiske indsats, herunder dets mål på områderne kriseforebyggelse, fattigdomsbekæmpelse, styrkelse af demokratiet og fremme af menneskerettighederne,

T. der er overbevist om, at kun en international ordning for våbenhandel, der fokuserer på en international aftale om våbenhandel baseret på staternes nuværende ansvar i henhold til international ret, vil være reelt effektiv i global sammenhæng,

1. mener, at en klar og effektiv fælles politik for kontrol med våbeneksport er af afgørende betydning for bekæmpelsen af den internationale terrorisme og for konfliktforebyggelse, regional stabilisering og respekt for menneskerettighederne;

2. glæder sig derfor over de fremskridt, der omtales i femte årsberetning om gennemførelsen af EU-adfærdskodeksen for våbeneksport, og navnlig over videreførelsen af kompendiet over aftalte former for praksis, som er offentliggjort i bilag I, samt figuren i bilag II, som indeholder oplysninger om antallet og værdien af de udstedte eksporttilladelser og værdien af våbeneksporten;

3. glæder sig navnlig over forbedringerne med hensyn til de oplysninger, som både gamle og nye medlemsstater stiller til rådighed om deres egen våbeneksport, men er ikke desto mindre bekymret over værdien af nogle af de oplysninger, der gives;

4. mener, at forelæggelse af rettidige, fuldstændige og kompatible oplysninger fra alle medlemsstater er nødvendige for at sikre gennemskueligheden af de oplysninger, der stilles til rådighed;

5. udtrykker sin tilfredshed med det forhold, at der sker en fortsat harmonisering af fremgangsmåderne for rapportering, og at der er blevet taget yderligere skridt i retning af fuldstændigt sammenlignelige statistikker mellem medlemsstaterne;

6. ønsker derfor, trods de fremskridt, der er gjort for at opnå større harmonisering af de statistiske oplysninger, at hver medlemsstat giver oplysninger om, hvilke typer og mængder våben der er leveret, samt om den samlede værdi af eksporten og antallet af tilladelser, der er nægtet, sammen med grundene til, at tilladelsen er blevet nægtet, samt mere præcise oplysninger om bestemmelsesland og klassificering af slutbrugerne for at forbedre gennemsigtigheden på grundlag af sådanne mere fuldstændige og mere harmoniserede oplysninger;

7. glæder sig i denne forbindelse over oprettelsen af en central database for meddelelser om afslag i Rådets sekretariat i Bruxelles; opfordrer til, at denne database med tiden også kommer til at omfatte oplysninger om høringer i henhold til adfærdskodeksen og om de slutbrugere, som har eller mistænkes for at have reeksporteret, omdirigeret eller misbrugt våben og andre kontrollerede produkter;

8. ønsker desuden, at oplysninger om uformelle afslag på våbeneksport før indgivelse af en officiel ansøgning om tilladelse skal indgå i de nationale rapporter om våbeneksport;

9. understreger nytten af denne centrale database om afslag på eksporttilladelser, så alle medlemsstater får adgang til en informationskilde, på hvis grundlag de kan undersøge specifikke afslag;

10. glæder sig over den nye, opdaterede udgave af EU's liste over militært udstyr og dens offentliggørelse i Den Europæiske Unions Tidende; opfordrer medlemsstaterne til at gøre deres oplysninger om eksport af produkter med "dobbelt anvendelse" mere detaljeret og gennemsigtig, al den stund sådanne produkter ofte har været benyttet til krænkelse af menneskerettighederne;

11. mener, at adfærdskodeksens ordlyd resulterer i divergerende fortolkninger fra de forskellige medlemsstaters side og glæder sig derfor over vejledningen til adfærdskodeksen, der definerer og skaber klarhed om kodeksens operative bestemmelser; opfordrer medlemsstaterne til at ændre eksportkriterierne for at gøre dem klarere og lettere forståelige og sikre, at de fuldstændig afspejler staternes nuværende ansvar i henhold til international ret;

12. glæder sig over, at der er iværksat en undersøgelse af anvendelsen af kriterium 8 (våbeneksportens forenelighed med modtagerlandets tekniske og økonomiske formåen), hvilket er et vigtigt bidrag til kriseforebyggelse og bæredygtig udvikling i socialt mindre udviklede lande, men opfordrer samtidig medlemsstaterne til at tage tilsvarende skridt for de øvrige syv kriteriers vedkommende;

13. mener, at ensartede EU-regler for kontrol med våbenmæglervirksomhed er nødvendige; glæder sig over Rådets fælles holdning fra 2003 om kontrol med våbenmæglervirksomhed, men mener, at der stadig mangler operative bestemmelser om medlemsstaternes specifikke kontrol med våbenmæglervirksomhed, våbentransport og våbenfinansieringsaktiviteter, der gennemføres af EU-borgere og udlændinge bosat i EU, når disse aktiviteter og de dermed forbundne våbenleverancer går over tredjelande;

14. glæder sig navnlig over Østrigs, Belgiens, Finlands, Frankrigs, Tysklands, Nederlandenes, Sveriges og Det Forenede Kongeriges indsats for at kontrollere mæglervirksomhed med konventionelle våben, og opfordrer de øvrige medlemsstater til at fremskynde den nationale proces til gennemførelse af den kontrol med mæglervirksomhed, som er omhandlet i Rådets fælles holdning om kontrol med våbenmæglervirksomhed;

15. gentager sit krav om, at der indføres et tvunget system for registrering og udstedelse af tilladelser i forbindelse med våbenmæglervirksomhed, som også bør finde anvendelse for EU-borgere og -virksomheder uden for EU's territorium på linje med lovgivningen i USA;

16. opfordrer medlemsstaterne til at lade transport og finansiering af våben være omfattet af deres lovgivning om våbenmæglervirksomhed;

17. opfordrer medlemsstaterne til at forbyde formidling af udstyr, der kan anvendes til dødsstraf, tortur eller anden umenneskelig eller nedværdigende behandling, og gøre det strafbart for EU-borgere og mæglere og virksomheder, der er registreret i EU, at overtræde FN's, EU's eller OSCE's våbenembargoer samt de relevante EU-medlemsstaters nationale våbenembargoer, uanset hvor overtrædelsen finder sted;

18. glæder sig over, at "angivelse af udstyrets endelige anvendelsesformål" er medtaget i mindstekravene til oplysningerne i slutbrugerattesten; opfordrer samtidig til, at der indføres en klausul om forbud mod misbrug med en erklæring om, at materiellet ikke vil blive anvendt til ulovlige formål; gentager dog sit krav om, at der oprettes et system for overvågning af overførsler og efterfølgende kontrol med og overvågning af eksporten med mulighed for pålæggelse af sanktioner, som skal omfatte de ansvarlige nationale myndigheders systematiske fysiske inspektion på overførselsstederne og af lagrene;

19. opfordrer derfor på ny medlemsstaterne til at undersøge muligheden for at oprette et fælles overvågningssystem på EU-plan, og anbefaler at overveje modellen med et europæisk agentur for kontrol med våbeneksport;

20. opfordrer Rådet og medlemsstaterne til at opretholde EU-embargoen for våbenhandel med Folkerepublikken Kina og ikke lempe de eksisterende nationale begrænsninger for dette våbensalg; mener, at embargoen bør opretholdes, indtil EU har vedtaget en retligt bindende adfærdskodeks for våbeneksport, og Folkerepublikken Kina har taget konkrete skridt til en forbedring af menneskerettighedssituationen i landet, bl.a. ved at ratificere FN's konvention om borgerlige og politiske rettigheder og ved uden indskrænkninger at respektere mindretallenes rettigheder;

21. opfordrer Rådet til at sikre en samordnet tilgang til EU's politik om indførelse af våbenembargoer over for regeringer, som er ansvarlige for alvorlige overtrædelser af menneskerettighederne;

22. opfordrer kandidatlandene — Kroatien, Bulgarien, Rumænien og Tyrkiet — til på grundlag af kodeksen at skærpe deres nationale lovgivning og først og fremmest deres praksis med hensyn til våbeneksport samt at aflægge rapport om denne praksis i overensstemmelse med bilag I og II i den femte årsberetning; opfordrer Kommissionen til at nøje at følge fremskridtene under tiltrædelsesforhandlingerne; opfordrer desuden alle de nuværende medlemsstater til at udarbejde og offentliggøre nationale årsberetninger for kalenderåret 2004 og hvert efterfølgende år;

23. mener, at det udvidede EU's nye nabolande og de lande, som EU har indgået eller har til hensigt at indgå stabiliserings- og associeringsaftaler med, også bør anmodes om at overholde adfærdskodeksen; mener, at opmærksomheden især bør koncentreres om Kaliningrad, som tidligere har fungeret som transithavn for skibsladninger af militært udstyr og våben fra andre dele af Rusland til illegale slutbrugere; opfordrer Rådet og Kommissionen til i deres samarbejde med Den Russiske Føderation at prioritere foranstaltninger til bekæmpelse af illegal handel, herunder regelmæssig udveksling af information om eksport- og transitkontrol og licenser;

24. opfordrer medlemsstaterne til at yde koordineret og tilstrækkelig bistand til alle de lande, der ikke råder over de nødvendige midler til at gennemføre adfærdskodeksen korrekt;

25. glæder sig i den forbindelse over, at Polen og Sverige tog initiativ til fem uformelle COARM-møder om våbenkontrol med deltagelse af gamle og nye medlemsstater; anbefaler, at denne ordning med COARM-møder opretholdes, og at møderne gøres mere repræsentative og regelmæssige; glæder sig over de bestræbelser, som den nederlandske regering har udfoldet for at indføre kandidatlandene og andre interesserede stater i den praktiske anvendelse af adfærdskodeksen;

26. gentager sit krav om retligt bindende regler og fuldstændig harmonisering af medlemsstaternes politik for kontrol med våbeneksport som et mål på kort sigt, og opfordrer medlemsstaterne til at gøre fremskridt i denne retning, så der træffes sanktioner ved enhver krænkelse foretaget af virksomheder registreret i EU, som overtræder en våbenembargo indført af FN, EU, OSCE eller en medlemsstat;

27. anbefaler, at der i mellemtiden tages følgende skridt:

a) fuldstændig forudgående konsultation mellem medlemsstaterne i forbindelse med overførsler til krisefølsomme områder samt opstilling af en EU-tjekliste over tidlige alarmeringsindikatorer for at vise, at der næres alvorlig bekymring med hensyn til en bestemt slutbruger, hvilket kan få betydning for godkendelsen af våbeneksport

b) fuldstændig multilateral konsultation i forbindelse med afgørelser om som et første skridt at udstede eller afslå tilladelser sammen med et tilsagn fra medlemsstaterne om at give alle øvrige medlemsstater meddelelse om indholdet og resultatet af de konsultationer, som de deltager i, navnlig i forbindelse med "undercutting"

c) gennemførelse i national lovgivning af alle adfærdskodeksens principper, kriterier og operative bestemmelser under forudsætning af, at dette ikke berører medlemsstaternes ret til at føre en mere restriktiv national politik

d) henvisning i forbindelse med alle fremtidige EU-embargoer til de kategorier af udstyr på EU's fælles liste over militært udstyr eller i bilagene til Rådets forordning (EF) nr. 1334/2000 [10] (forordningen om dobbelt anvendelse), som embargoen skal omfatte;

28. opfordrer med hensyn til gennemførelsen af et fælles europæisk våbenmarked til en gradvis fjernelse af kontrollen med våbenbevægelser inden for Den Europæiske Union i forbindelse med en fælles EU-politik for kontrol med våbeneksport, f.eks. igennem en aftale om et forbud mod "undercutting" i forbindelse med EU-adfærdskodeksen;

29. støtter kraftigt forslaget om en rådsforordning om handel med et forbud mod eksport af alt udstyr, der kan anvendes til eksekvering af dødsstraf, tortur eller enhver anden form for nedværdigende eller umenneskelig behandling samt bestemte våben som f.eks. personelminer, og som indfører streng kontrol med alle former for udstyr, der kan anvendes til intern undertrykkelse;

30. opfordrer til, at der ved eksportkontrol i forbindelse med tredjelande rettes særlig opmærksomhed mod produkter, der kan anvendes til såvel civile som militære formål, f.eks. overvågningsteknologi, samt mod reservedele og udstyr, der kan anvendes til elektronisk krigsførelse og ikke-dødbringende krænkelser af menneskerettighederne;

31. deler COARM's bekymring i spørgsmålet om, hvorvidt det er ønskeligt at tillade eksport af produkter, der er omfattet af bestemmelserne, til humanitære formål, hvor der ellers ville blive givet afslag; accepterer, at bestemte typer af produkter, der er omfattet af bestemmelserne, i konfliktområder kan bidrage til at forbedre civilbefolkningens sikkerhed og velfærd, men understreger, at dette skal undersøges meget nøje i hvert enkelt tilfælde, og at medlemsstaterne i denne forbindelse skal have tilstrækkelige garantier mod misbrug;

32. opfordrer medlemsstaterne til at anerkende, at adfærdskodeksen også finder anvendelse på tilladelser i forbindelse med elementer, der i importlandet er beregnet til at blive indsat i delkomponenter af eller i færdige våbensystemer med henblik på efterfølgende eksport til et tredjeland;

33. opfordrer medlemsstaterne til at indføre en lovgivning, hvor der kræves tilladelse til produktion af våben eller våbenkomponenter med EU-licens i tredjelande;

34. opfordrer medlemsstaterne til at anerkende, at adfærdskodeksen også finder anvendelse på alle overførsler fra regering til regering, navnlig overførsel af overskydende våben; gentager, at eksport eller overførsel af overskydende våben til lande, hvor de vil blive anvendt til krænkelse af menneskerettighederne, overtrædelse af internationale humanitære bestemmelser eller andre brud på international ret, strider mod adfærdskodeksen;

35. opfordrer medlemsstaterne til at anerkende, at adfærdskodeksen også finder anvendelse på overførsel af personale, ekspertise og træning på det militære, sikkerhedsmæssige og politimæssige område samt private militær- og sikkerhedstjenester;

36. opfordrer medlemsstaterne til at enes om at udarbejde en liste over lande, som er involveret i væbnede konflikter, og til hvilke eksport af våben principielt bør forbydes, på grundlag af rapporter og anbefalinger fra FN's Sikkerhedsråds ordninger for kontrol med våbenembargoer;

37. understreger behovet for forskning med henblik på at sikre juridisk tilsyn og kontrol med den elektroniske overførsel af viden, software og teknologi, som kan kombineres med de produkter, der forekommer på Fællesskabets liste over produkter, som kræver en eksporttilladelse;

38. opfordrer de våbeneksporterende lande, som ikke er medlemmer af EU, til at tilslutte sig principperne og kriterierne i adfærdskodeksen, så kodeksen kan blive et reelt bidrag til kontrol med våbeneksport, konfliktforebyggelse og fremme af freden i verden;

39. mener, at en effektiv global våbeneksportkontrol kun kan opnås gennem en international ordning for kontrol med våbenhandel, og opfordrer derfor medlemsstaterne til at fremme strenge internationale bestemmelser om våbeneksport med henblik på FN's kommende evalueringskonference om håndskydevåben i 2006 og til at arbejde hen imod en retligt bindende international aftale om våbenhandel, omfattende foranstaltninger til omstilling og omstrukturering af virksomheder, der producerer militært udstyr;

40. opfordrer Rådet og medlemsstaterne til konsekvent at overvåge, at bestemmelserne i slutbrugerattesterne overholdes, især angivelsen af det endelige bestemmelsesland, forbuddet mod reeksport og tilsagn om, at produkterne ikke vil blive anvendt til andre formål end de angivne;

41. opfordrer medlemsstaternes regeringer til at foretage en gennemgribende revision af adfærdskodeksen under hensyntagen til ovenstående krav og anbefalinger samt til at høre de relevante parter som f.eks. parlamenter og ikke-statslige organisationer;

42. pålægger sin formand at sende denne beslutning til Rådet og Kommissionen samt til parlamenterne og regeringerne i medlemsstaterne og i de tredjelande, som har indvilget i at overholde principperne i adfærdskodeksen.

[1] EUT C 320 af 31.12.2003, s. 1.

[2] EUT L 156 af 25.06.2003, s. 79.

[3] EFT C 319 af 19.12.2002, s. 1.

[4] EUT C 77 E af 26.3.2004, s. 414.

[5] EUT C 87 E af 7.4.2004, s. 518.

[6] "Vedtagne tekster", P5_TA(2004)0376.

[7] "Vedtagne tekster", P5_TA(2003)0599.

[8] EFT C 121 af 24.4.2001, s. 401.

[9] EUT C 74 E af 24.3.2004, s. 854.

[10] EFT L 159 af 30.6.2000, s. 1.

--------------------------------------------------